Alhaji Amri Athumani (alijulikana sana kwa jina la King Majuto na pia Mzee Majuto; Tanga, (1 Agosti 1948 - Dar es Salaam, 8 Agosti 2018) alikuwa mwigizaji, mwongozaji, mwandishi wa muswada na mtayarishaji wa filamu kutoka nchini Tanzania. Ndiye mwigizaji wa kwanza kurekodi mikanda yake na kuiuza huku akifanya kazi na Shirika la Filamu Tanzania (Tanzania Film Company-TFC). Alisoma shule ya Msambwini iliyoko mkoani Tanga. Alianza kuigiza mnamo mwaka 1958 (akiwa na umri wa miaka 9 mpaka 10); wakati huo alikuwa akiigiza katika majukwaa. Aprili 28, 2018 Waziri wa habari, sanaa na michezo, Harrison Mwakyembe alimtembelea Mzee Majuto katika hospitali ya Muhimbili alikokuwa akipatiwa matibabu. Katika siku hiyo Waziri Mwakyembe alitangaza nia ya serikali ya Tanzania kumpeleka Mzee Majuto nchini India. Awali King Majuto aliripotiwa kusumbuliwa na ugonjwa wa tezi dume ambapo alianza matibabu yake nchini Tanzania Mnamo Mei 1, Mzee Majuto aliripotiwa kupelekwa nchini India kwa ajili ya matibabu zaidi . Alitibiwa India hadi hapo afya yake ilipoimarika na kurejea nchini Tanzania kuendelea na kliniki yake katika hospitali ya Muhimbili.